Koronarokotteesta lähes 40 aste kuume ja kamala lihasjumi - Poikien Äidit\nphoto: Ivan Diaz Hire\nHeti alkuun kerrottakoot, että vaikka kerron tässä ikävästä kokemuksestani koronarokotteesta, niin mitään rokotevastaista tekstiä on turha odotella. THL:n tärkeät suositukset rokotuksille löytyy täältä.\nKävin siis keskiviikona ottamassa koronarokotteen toisen osan. Nyt vasta alan olemaan elävien kirjoissa, nyt on perjantai.\nEnsimmäisestä rokotuskerrasta sain kipeän käden, nukkuminen oli haastavaa ja kättä särki. Se oli kuitenkin ihan siedettävää.\nTällä kertaa meno oli ihan toista.\nMelkein 40 asteen kuume koronarokotteesta\nTiesin, että toisesta rokotteesta on moni saanut ikäviä sivuvaikutuksia. Kyselyni mukaan IG-tililläni noin puolet oli saanut sivuvaikutuksia ja puolet ei. Siinä ei tietenkään näkynyt mitä ne sivuvaikutukset oli kenelläkin ollut, mutta kiinnostavaa silti.\nMinulla kaikki alkoi noin muutama tunti sen jälkeen kun olin ottanut rokotteen. Iltaan mennessä tunsin jo selvästi, että olen tulossa kipeäksi, en vain ihan tajunnut kuinka kipeäksi.\nLopulta olin yöllä niin kipeä, että pohdin heräänkö enää aamulla. Samanlainen olo minulla on ollut kerran elämässäni aikaisemmin ja se oli silloin kun minulla oli kohtutulehdus toisen poikani syntymän jälkeen ja minut kiidätettiin ambulanssilla sairaalaan. Tulehdusarvoni huitelivat silloin reippaasti yli 300 lukemissa.\nEli olin siis tälläkin kertaa todella kipeä. Ihan jokaiseen lihakseen sattui. Pää jomotti, kävely oli vaikeaa. Yöllä sattui niin paljon joka paikkaan, että en edes vessaan päässyt. Jäin sänkyyn kipuineni. Vasta kun seuraavana aamuna otin kaksi buranaa (illallakin otin muutaman), niin pääsin ylös sängystä ja suihkun kautta sohvalle.\nKerron tämän siksi, että te muut jotka olette vasta ottamassa toista rokotetta, niin varatkaa varmuudeksi sen ottamisen seuraavat päivät vapaaksi. Jos saatte samanlaiset oireet kun minä, niin olette muutaman päivän ihan poissa pelistä.\nMinuun otti yhteyttä useampikin äiti IG tilin kautta ja kertoi omista oireistaan. Yhdellä sattui päähän yli viikon, toisen syke nousi kattoon usean viikon ajan ym. Eli osalla oireet rokotteen jälkeen ovat todella pitkäkestoisia. Siihenkin kannattaa varautua.\nOmalla kohdallani tuntui aika hurjalta se ajatus, että aiheutin tuon kamalan olotilan itse itselleni. Otin rokotteen, jotta en tulisi tosi kipeäksi ja tulin rokotteesta tosi kipeäksi. Se oli aika ristiriitainen fiilis.\nJos kolmas rokotekierros alkaa, niin en usko, että otan enää rokotetta (ainakaan samaa merkkiä). Tuota olotilaa en itselleni enää ehdointahdoin järjestä. Se olisi ihan hullua.\nTietääkö muuten kukaan, että miksi rokote on toisilla reagoinut näin vahvasti ja miksi toiset pääsevät siitä ilman mitään tuntemuksia? Onko siinä ollut mitään logiikkaa kenelle ne oireet tulee (ikä, sukupuoli, terveys) ja kenelle ei?\nOlisi kiinnostavaa kuulla lisää.\nAvainsanat: korona, koronarokote, rokotteen oireet, sivuoireet, toinen rokote\nEdellinenKorona – henkinen kasvu vai kuormituksen lisääntyminen?\nSeuraavaVoihan karanteeni ja just kun alkaa syysloma\nAnne 17 syys 2021 Vastaa\nMulla nousi kans toisen rokotteen jälkeen kuume ja olo oli kipeä, lihakset oli myös kipeät. Seuraavana päivänä vähän höntti olo mut muuten ok. Alle 2vkoa niin aivan hirveä huimaus ja takaraivolla oleva päänsärky. Voi olla että oli jotain lihasperäistäkin, mutta osteopaatti sanoi että paljon tällaista tullut rokotteista myös. Mä oon perusterve, en sairasta juuri koskaan ja 41v.\nJonna 17 syys 2021 Vastaa\nilmeisesti me keski-ikäiset naiset on nyt saatu tästä rokotteesta paljon haittavaikutuksia. Kiinnostavaa.\nSusanna 18 syys 2021 Vastaa\nMinulle tuli ensimmäisestä rokotteesta vain lieviä oireita, toisesta ei yhtään mitään. Ja ikää 41v. 😊 Otan kolmannenkin kunhan se on mahdollista.\nMinä 17 syys 2021 Vastaa\nOsa saa plaseboa, siksi eivät saa mitään oireita.\nMiisa 17 syys 2021 Vastaa\nSuomen rokoteuhrit ryhmässä on toinen toistaan ikävämpiä haittoja tästä kerrottu. Omia ja läheisten. Ei mukavaa luettavaa.\nKati 18 syys 2021 Vastaa\nKäsi tuli heti kipeäksi ja saman puolen jalkaa särki sen illan. Käsi kipeä, myös kurkkukipu/nuha/päänsärky tuli samalla iltaa rokotuksesta ja kestänyt kaikki nyt sen 5pv.. Perusterve 35v…\nMie 18 syys 2021 Vastaa\nEn ole ottanut ekaakaan. Olen perusterve 30 vuotias, ja tutustuin prosentuaaliseen riskiin miten usein ikäiseni ovat sairastuneet vakavasti ja päätin että riski on niin pieni, etten ota riskiä saada rokotteesta kaltaisiasi haittavaikutuksia. Mulla ei ole koskaan kuumetta, ollu edes lapsena. Joten pelkkä rokotteen nostama kova kuume on jo liikaa. 🙂 En perustanut mielipidettäni netin huuhaasivustoihin, vaan ihan vaan oikeaan riskiin.\nJenna 18 syys 2021 Vastaa\nOletko ajatellut että itse tauti voisi sinulle ja muille jotka saavat rokotteesta oireita, aiheuttaa vaikean tautimuodon. Kuitenkin rokote aktivoi sinun oman immuunivasteen juuri tälle taudille, eikö kuitenkaan aiheuta itse tautia.\nMiettisin kyllä kolmatta rokotetta. Saatt olla se jolle tauti on vaarallinen.\nJonna 18 syys 2021 Vastaa\nKyllä tuota myös mietin, että voisiko vahvat oireet tarkoittaa sitä. Toisaalta vahvoja oireita on tuntunut tulleen erityisesti keski-ikäisille naisille (oma havaintoni) jotka taas eivät ole todellakaan millään muotoa riskiryhmää. Miehiähän on sairastunut vakavaan koronaan enemmän. Että aika vaikea jotenkin uskoa sitäkään.\nJOS otan kolmannen rokotteen niin vaihdan ainakin varmuudella merkkiä!\nTeija 18 syys 2021 Vastaa\nMulla oli ekan rokotteen jälkeen juurikin tuollainen kuolenko vai en-kuume ja ankarat lihaskivut. Korvanlehdetkin oli niin kipeät ettei voinut nukkua kylellään! Toisen rokotteen jälkeen käsivartta jomotti jokusen tunnin ja se oli siinä, onneksi.\nSk 20 syys 2021 Vastaa\nMinkä merkkistä rokotetta sait? Itsellä ensimmäinen saatu, siitä ei juuri oireita tullut, seuraava aika olisi ensi kuussa, mietin vain pitääköhän varuiksi miehen pyytää vapaa jos oikein kipeä olen, niin saisi vauvaa katsoa.\nSiis en muista, muistan kysyneeni ja molemmat rokotteet olivat eri. (eli eka saamani oli eri kuin toka). Olisiko tämä toka ollut se Moderna. Tarkistan tämän vielä ja palaan tänne kun saan selville.\nKirsi 21 syys 2021 Vastaa\nMies sai ekasta rokotteesta (Astra Zenega) kolme päivää kestäneen miesflunssan! Oli kuumeinen olo eikä voinut tehdä muuta kun voivotella sohvalla, syödä pizzaa ja suklaata 🙃 Toinen rokote oli sitten eri merkkistä eikä siitä tullut mitään. Mulle ei tullut kummastakaan muuta kuin köai kipeäksi, mutta pojalle (25v) nousi toisen rokotteen jälkeen kuume joka kesti sen vajaan vuorokauden.


Muurinen myöntää: keskittyminen liigapeleihin on haaste | Yle Urheilu | yle.fi\n27.7.2012 klo 16:48\n| päivitetty 27.7.2012 klo 17:00\nMuurinen myöntää: keskittyminen liigapeleihin on haaste\nHJK:n vieraspelikiertue vie lauantaina Espooseen hyvin kotonaan pelanneen Hongan vieraaksi. Päävalmentaja Antti Muurinen myöntää, että kyky keskittyä Veikkausliigaan on koetuksella hyvin menneiden euro-otteluiden lomassa.\nJuhlivatko Hongan Moshtagh Yaghoubi ja Tim Väyrynen lauantaina HJK:ta vastaan? (Arkistokuva)\nVeikkausliigan 19. kierros\nLa 28.7.FC Honka - HJKSu 29.7.JJK - TPSVPS - MYPAFC Lahti - FF JaroHaka - KuPSMa 30.7.Inter - IFK Mariehamn\nJalkapallon Veikkausliigassa pelataan viikonloppuna täysi kierros, jonka avaa lauantaina Espoossa käytävä pääkaupunkiseudun hegemoniakamppailu Honka-HJK.Joukkueiden edellinen kohtaaminen liigassa päättyi HJK:n vakuuttavaan 3-0-voittoon toukokuussa Töölön stadionilla.Honka kuitttasi tappion makealla tavalla pari viikkoa myöhemmin, kun se pudotti Suomen cupin välierässä HJK:n rangaistuspotkukilpailussa.Honka lähtee otteluun paremmin levänneenä, sillä sen edellinen ottelu oli sunnuntaina Kouvolassa, josta tuliaisina oli 0-0-tasapeli MYPAa vastaan.HJK puolestaan voitti tiistaina Mestarien liigan karsintojen toisella kierroksella KR Reykjavikin ja palasi kotiin keskiviikkona. Ensi keskiviikkona HJK pelaa vieraissa Skotlantiin jättiseuraa Celticiä vastaan karsintojen kolmannella kierroksella.HJK:n kotimatka oli raskas. Ottelu päättyi klo 22 paikallista aikaa, yöllä kello 1 lähti lento Kööpenhaminaan, josta jatkolento Helsinkiin starttasi aamukahdeksalta.- Helsingissä oltiin keskiviikkona kymmenen aikaan. Kyllä me lauantaiksi ehdimme palautua. Jatkopaikan saavuttaminen teki kyllä matkasta kevyemmän, HJK:n päävalmentaja Antti Muurinen sanoo.\nJos sanoisin, ettei keskiviikko ole yhtään mielessä, huijaisin\nKeveydessä piilee myös riski, sillä Muurinen myöntää avoimesti, että pelaajien saaminen keskittymään Veikkausliigaan eurokiireiden keskellä on vaikeaa. HJK:ta odottaa ensi keskiviikkona vierailu maineikkaalla Celtic Parkilla, mutta mestaruusjunassa pysyäkseen joukkueen pitäisi pystyä huippusuoritukseen lauantaina Espoossa.- Jos sanoisin, ettei keskiviikko ole yhtään mielessä, huijaisin. Joka vuosi liigapelit eurocupien yhteydessä ovat niitä, joihin ei ole helppo keskittyä. Toisaalta ajattelen, että voi kurja, juuri tässä vaiheessa pelaamme Honkaa vastaan. Toisaalta taas ajattelen, että hyvä että juuri nyt, koska Honka sytyttää aina."Aito paikallistaistelu kyseessä"Samaa mieltä ottelun sytyttävyydestä on Hongan urheilutoimenjohtaja ja kakkosvalmentaja Vesa Vasara.- Totta kai ilmassa on aiota paikallistaistelufiilistä. Olemme kilpailijoita seuroina ja joukkueina. Toimimme samalla alueella ja molemmilla on pelaajia, jotka ovat pelanneet joskus myös vastustajan paidassa. Molemmilla on näyttämisen halua, Vasara sanoo.Honka on vaisuhkon alkukauden jälkeen pelannut vahvasti juuri kotikentällään. Totta kai ilmassa on aitoa paikallistaistelufiilistä. Olemme kilpailijoita seuroina ja joukkueina. Molemmilla on näyttämisen halua\n- Vesa Vasara\nSeitsemästä edellisestä kotiottelustaan joukkue on voittanut kuusi ja pelannut yhden tasan.- Voi olla, että HJK sai voitostaan (Islannissa) lisäbuustin tai toisaalta heillä voi olla rankempaa. He tosin pääsivät aika helpolla, joten isompaa vaikutusta tiistain ottelulla tuskin on. Meidän pitää olla hereillä, saatava pallonhallinta itsellemme ja jos pääsemme paikkoihin, niistä pitäisi saada maaleja hyvällä prosentilla, Vasara linjaa.Hongan nimekkäin poissaolija lauantaina on Ilari Äijälä. HJK:lta sivussa ovat Erfan Zeneli ja Antti Okkonen.Islannin matkalta kotiin jääneet Joel Pohjanpalo, Mika Väyrynen ja Demba Savage ovat pelikunnossa lauantaina.Polvivammasta parantunut Berat Sadik pääsi Reykjavikissa maalin makuun, ja Muurinen saakin valita Espoossa mieleisensä koko huippulaatuisesta hyökkäyskalustosta.- En kerro, ketkä aloittavat hyökkäyksessä. Tiedän kyllä ketkä, ja kyseiset hyökkääjät tietävät myös, Muurinen paljastaa.


Edistyspuolue • katso viestiketjua - Miksi vastustatte yksityisomaisuutta?\nMiksi vastustatte yksityisomaisuutta?\nRe: Miksi vastustatte yksityisomaisuutta?\nKirjoittaja morko » 22.11.2012, 14:21\nOtto Hyötyniemi kirjoitti: Roopen näkemys on hänen omansa eikä ole Edistyspuolueen kanta.\nRoope on itse toistamieltä:\nroopeluhtala kirjoitti: Poliittisesti olen samaa mieltä kaikista Edistyspuolueen kannoista.\nEdistyspuolueen puheenjohtaja Roope joko valehteli mielipiteistään, tai sitten edistyspuolueen kanta omistusoikeuteen on eri, mikä on kirjattu verkkosivulle.\nKirjoittaja torlock17 » 30.11.2012, 20:56\nmrPond kirjoitti: ...Jos erehdyn joskus ehdottamaan verojen laskua tai poistoa ensimmäinen vasta reaktio on yleensä että sitten potilaat kuolee sairaaloihin tai lapset kuolee nälkään yms. tunteisiin vatoavaa. Joku anarkisti joskus sanoihin että koska ihmiset ovat niin huolissaan potilaista ...\nÖh... Suuresti julkisin, erittäin kalliilla verorahoilla tuotetaan tällä hetkellä Suomessa terveyspalveluja mm. sairaalapalveuita ja muuta jänskää.\nSuomalaisissa sairaaloissa kuolee (tilastojen mukaan) hoitovirheisiin n. 2 000 potilasta. Toinen mokoma, n. 1 700 kuolee hygienian puutteen takia sairaalasta saatuun tulehdukseen. Tämä on jo iso prosentti potilaista.\nLisäksi potkaisee tyhjää muista syistä, kuten toimimaton hoito, muuten vaan terminaalitapaus yms. Saa siis olla onnekas, jos pääsee sairaalasta hengissä ulos - tämä ei ole vitsi.\nOlen myös kuullut, että julkisessa terveydenhuollossa on pitkät jonot ja muuta epämääräistä.\nTämä on vain yksi esimerkki siitä, että miten julkisuudessa suitsutetaan julkista sektoria. Saa helposti sen kuvan, että jos super-kalliilla verorahalla ei rahoiteta terveydenhuoltoa niin suomalaisista puolet kuolee ruttoon heti. Näinhän asia ei ole.\nSuomessa ei yksinkertaisesti tarvita julkista terveydenhuoltoa. Tärkeämpi on hyvinvointi, elintaso ja elämisen taso. Nämä ovat pudottaneet lapsikuolleisuuden (ei Arvo Ylppö tai neuvolat) ja pidentäneet keskimääräistä elinaikaodotetta (ei THL tai mikään muu virasto).\nKyllä verotus on puhdasta ryöstöä yksityiseltä sektorilta täysin turhalle julkiselle virasto-, byrokraatti- ja virkamiesmassalle.\nTämä ryöstö ei siis ole suunnitelmallista tai tietoista, virkamiehet ja päättäjät todellakin ovat niin tyhmiä, että uskovat omaan asiaansa. Säälittävää.\nJos Edistyspuolue vastustaa yksityisomaisuutta niin se ei ole tervettä.\nKirjoittaja roopeluhtala » 30.11.2012, 22:53\nOtto Hyötyniemi kirjoitti: Roopen näkemys on hänen omansa eikä ole Edistyspuolueen kanta. Puolueen yleisohjelman mukaan "Ihmisillä on myös oltava oikeus omistaa maata ja tuotantovälineitä sekä käyttää niitä parhaaksi katsomallaan tavalla, kunhan tämä ei haittaa muiden ihmisten turvallisuutta tai omaisuutta.", minkä tulkitsen olevan ristiriidassa geoistisen mallin maan yhteisomistuksesta ja "maanomistajan" asemasta pelkkänä valtion verovuokralaisena kanssa.\nMielestäni ristiriitaa ei ole. Maanomistuksen verottaminen on verrannollinen siihen että henkilön ansioita verotetaan.\nSe, että Edistyspuolue kannattaa maltillista ansiotuloveroa, ei tarkoita että puolue vastustaisi yksilön oikeutta työnsä tuloksiin.\nSamoin se, että kannattaa maanomistuksen maltillista verottamista, ei tarkoita että vastustaisi yksilön oikeutta omistaa maata.\nKirjoittaja torlock17 » 01.12.2012, 01:03\nroopeluhtala kirjoitti: Se, että Edistyspuolue kannattaa maltillista ansiotuloveroa, - - - Samoin se, että kannattaa maanomistuksen maltillista verottamista - - -\nMiksi kannattaa? Kuka määrittelee mikä on "maltillinen"?\nKirjoittaja morko » 01.12.2012, 12:40\nroopeluhtala kirjoitti: Samoin se, että kannattaa maanomistuksen maltillista verottamista, ei tarkoita että vastustaisi yksilön oikeutta omistaa maata.\nOlet julistanut moneen otteeseen että kannattamassasi edistyksessä yksilön maaomistus on jatkuvan pakkohuutokauppauhan alla, jotta maan käyttö "tehostuisi".\nKirjoittaja morko » 01.12.2012, 13:11\nKuka määrittelee mikä on "maltillinen"?\nNo Roope tietenkin Hölmö!


Nike joogamatot & voimistelumatot Osta edullisesti - Fitshop\nNike jooga- ja voimistelumatto\nosta Nike jooga- ja voimistelumatto\nNiken jooga- ja voimistelumatot mahdollistavat tehokkaat harjoitukset kotona. Niken treenimatot vakuuttavat monipuolisilla käyttömahdollisuuksillaan, hyvällä pidollaan sekä hengittävyydellään ja erinomaisilla iskunvaimennusominaisuuksillaan. Nike jooga- ja voimistelumatot saat Sport Tiedjeltä eri vahvuuksin, värein ja kuvioin.\nNike JUST DO IT joogamatto 2.0\nKorkealuokkainen Nike JUST DO IT joogamatto 2.0 on kehitelty erityisesti pilatekseen ja joogaan.\nNiken joogamatto on ideaali kaikkiin lattialla tehtyihin harjoituksiin\nLuistamaton ja kestävä\nSaatavana olevat mallit: Game Roayl, lila\nNike jooga- ja voimistelumatto Lisävarusteet


desibeli.net - The Rollstons: Song Folks\nThe Rollstons: Song Folks\nMusiikkiteollisuuden suhdanteilla ja trendiasetelmilla on harvinaisen vähän tekemistä The Rollstonsin musiikin kanssa. Tätä nykyä tamperelaistuneen bändin poppailussa soivat samanaikaisesti hyväntahtoinen ja lämminhenkinen ironia kuin jalat maassa pysyttelevä itseironiakin. Materiaalin kotikutoinen naiivius on jotain niin piristävää, että levy jaksaa innostaa omalla kummallisella tavallaan aina, kun siihen tarttuu uudelleen.\nKuten sanottua, Song Folksin äänimaailma ei edusta mitään ylituotettua, virheettömästi soivaa radiosoundistandardia. Levy kuulostaa jotakuinkin siltä, miltä rehellisesti tehdyn ja soittajansa onnelliseksi tekevän musiikin voisi kuvitella kuulostavan – siis inhimilliseltä, mutta ei kuitenkaan liian suhmuraiselta. Kokonaisuudessa on kenties jotakin Blurin kaltaista, vaikka levy toimiikin tässä osoitteessa paremmin kuin monet Albarnin ja kumppaneiden tekeleet. Keskeisimpiä ominaispiirteitä äänimaailmassa on Mikko Valon (laulu ja kitara) aavistuksen lapsenomainen ääni sekä ylä- keskitaajuuksia kuormittavat sähköiset kitarasurinat. Toisaalta yhtenä teemapiirteenä voisi pitää myös yllättävissä paikoissa esiin putkahtavia, keskenään hyvinkin erilaisia efektipläjäyksiä. Kyseessä on siis yhtäältä hyvinkin tyypillinen kitarapop-musiikki, joka on kuitenkin sillä lailla vinksahtanutta, että se kuulostaa ennenkaikkea itseltään.\nLevyn aloittava intro saa jatkoa Desert for Dessert –kappaleesta, joka synnyttää osan kappaletta kattavalla 7/4-kompillaan aikaan vängän rullauksen. Monista tahtilajivaihdoksia käyttävistä pop-komboista poiketen ratkaisu tuntuu Rollstonsilta hyvin luontevalta, eikä se tunnu lainkaan päälleliimatulta briljeeraamiselta. Toisaalta äärimmäisen pelkistetty Just Rockin´ onnistuu kaikessa karuudessaan ja junnaavuudessaan tavoittamaan jotain The Velvet Undergroundin ainutlaatuisuudesta. Levyn päättävä Birds of Bourbon puolestaan onnistuu hämmentämään kuulijan kappaleen alun kiivaalla konebiitillä. Kun tunnelma muuttuu kuitenkin elektronisen raukeaksi, nivoutuu biisi kuitenkin luontevaksi osaksi äärimmäisen monitahoista kokonaisuutta.\nSong Folks kuulostaa siltä, että sen tekeminen on ollut luontevaa ja miellyttävää. Levyllä ei kaihdeta toisistaan poikkeavia ratkaisuja, jos niille on nähty jotain perustetta lopputuloksen kannalta. Tämä ilmenee vaihtelevuutena ja tietynlaisena positiivisena irtonaisuutena. Levyyn ei kuitenkaan tee mieli paneutua missä tahansa olotilassa, sillä vaikka se saattaa tuntua aina jollain lailla raikkaalta, tuottaa liika-annostus väliaikaista ähkyn tunnetta. Joka tapauksessa kyseessä on kuitenkin ehdottoman onnistunut kokonaisuus.


Video: Älkää antako koon hämätä – tätä vahtikoiraa kannattaa todellakin varoa - MTVuutiset.fi\nYhdysvalloissa Monroviassa asustava koira antoi tästä perjantaina melkoista näyttöä ajamalla tiehensä kaksi karhua, jotka olivat vaeltaneet perheen pihalle. Tapaus tallentui myös valvontakameroihin.\nVideolla näkyy kuinka kaksi, arviolta noin vuoden ikäistä karhua tallustelee talon patiolla. Paikalla oli myös kolmas karhu, jota ei näkynyt kuvassa.\nJewelsin omistaja David Hernandezin mukaan alueella vuosia sitten riehunut maastopalo on hankaloittanut villieläinten ruoansaantia alueella. Siksi eläimet hakeutuvat ihmisten pihoille etsimään ruokaa. Tilannetta on pahentanut se, että jotkut asukkaista jopa ruokkivat karhuja.\nLastensa takia Hernandez ei halua ottaa mitään riskejä karhujen kanssa. Siksi mies oli muun muassa laittanut lautoja tyttärensä huoneen ikkunaan, jotteivät karhut saa liu’tettua ikkunaa auki. Hernandez asetti myös pihalle myös valvontakamerat, jotka varoittavat karhujen liikkeistä.\nJewelsin toiminta karhujen kanssa löi kuitenkin miehen ällikällä.\n– Ällistyin totaalisesti. En voinut uskoa että se muuttui tuollaiseksi... hurjaksi pedoksi.


Levyhylly: Hawkwind - Electric Teepee 1992\nKappas vaan, otit käsittelyysi myös uudempaa Hawkwindiä!\nMielestäni Electric Tepee ei ole maineestaan huolimatta niin hyvä levy. 80-luvun lopulta "Xenon Codex" ja uutukainen "Blood of the Earth" pesevät 'Tepeen mennen tullen.\nPs. Kiitos muinaisesta suosituksestasi tutustua Wigwamiin popimman materiaalin kautta - viitoittamaasi tietä myöten löysin progressiivisen rockin riemun!\n29. marraskuuta 2010 klo 1.41\nPitänee tutustua Xenon Codexiin.\nProge on mainettaan parempaa musaa.. usein!


12.10.2015 | 16:22\nSunnuntain iltap�iv�n paikalliskamppailussa vastaan asettui rakas paikallisvastustaja Nousu. Blasters on harjoituspeleiss� voittanut Nousun kerta toisensa j�lkeen, mutta ns. tosipeleiss� voitto oli ensimm�inen laatuaan.\nOttelun avauser�ss� oli vierailija Blasters hyvin hereill� ja ensimm�iseen kymppiin Matti Kokkonen napautti kaksi maalia. Nousu ilmoittautui peliin mukaan ajassa 11:28 kun Jarkko Jauhiainen nosti pallon ohi hyvin Blastersin maalilla esiintyneen Jani Tuppuraisen. Ensimm�inen er� Blastersille oikeutetusti 1-2.\nToisessa er�ss� alkoivat maalikarkelot. Blasters onnistui nelj��n kertaan maalinteossa tulostaulun n�ytt�ess� jo 1-6 vierailijoille, onnistujina Mikael M��tt�, Jani Siikki, Paavo Kellosaari ja Henri Palvimo. Nousu kavensi pelin 2-6:een Juho Aijasahon "viivakudilla" 39:02, jonka kuitenkin Kokkonen kuittasi pukukoppimaalilla ajassa 39:58.\nKolmannessa er�ss� Blasters jatkoi maalitehtailuaan Miika G��sin onnistuessa kertaalleen ja mahtavassa syysvireess� porskuttavan Kokkosen osuttua kahteen kertaan Nousun rys��n. Nousun Alvar Mahlbergin tekem� kavennusmaali er�n lopulla j�i ottelun viimeiseksi ja pisteet Blastersille tylyin lukemin 3-10. Isoimmat p�rssit Kokkonen 5+0 ja Virtanen 0+3. \nPelit jatkuvat ensi viikonloppuna, kun Blasters matkustaa lauantaina Tampereelle Soittorasian vieraaksi. Ottelu alkaa klo.14:00.\nLauantaina FoSu k�vi napsimassa vierasvoiton huhtasuon liimalattialla Blastersilta luvuin 7-9. Tuosta ottelusta ei hirvitt�v�sti ole j�lkipolville kerrottavaa, huono alusta jolla ei salibandy� pit�isi pelata. Vastustaja oli tuon verran ter�v�mpi�. Iskiv�t tehokkaasti vastaiskuista. Blastersin kakkosketju oli liekeiss�, muilla v�h�n ongelmia maalinteon kanssa.\nPisemm�n raportin ottelusta voitte k�yd� lukemassa FoSun sivuilta osoitteesta http://www.fosu.fi


Keskusta ja kokoomus yhdessä SDP:n veronkorotuksia vastaan - Kotimaa - Uutiset - MTV.fi\nJulkaistu 20.03.2015 17:05\nPääministeri Stubb ja keskustan Juha Sipilä ovat harvinaisen samaa mieltä siitä, että SDP:n kaavailemia veronkorotuksia ei tule toteuttaa.\nMyös keskustan Juha Sipilä liittyy kokoomuslaisten aloittamaan SDP:n veronkorotusehdotukset tyrmäävään rintamaan.\n– Bruttoveroaste on noussut korkealle tällä vaalikaudella. Verojen korottaminen on suljettava keinovalikoimasta, Sipilä sanoo. Pääministeri Alexander Stubb on täysin eri mieltä SDP:n linjaamien veronkorotusten pelastavasta voimasta.\n– Olen siinä mielessä aika vahvastikin eri mieltä SDP:n peruslinjan kanssa, että nyt meillä ei todellakaan ole varaa veronkorotuksiin, Stubb sanoo.– Demarien lista on paikoin hieman hutera. Silti on nostettava hattua säästölistasta, jonka perästä löytyvät luvut, Juha Sipilä sanoo. Pääministeri Stubbin mukaan edellisellä kaudella pyrittiin korottamaan veroja 50 prosenttia ja tekemään menoleikkauksia 50 prosenttia. – Suomalaista hyvinvointiyhteiskuntaa ei pelasteta kituuttamalla, elvyttämällä eikä juustohöylällä, Stubb sanoi.\nJuttua muokattu 20.3. 17.26: Juha Sipilän etunimi korjattu ja jutun kirjoitusasua muokattu.\nIlkka: Pitkän poliittisen uran tehnyt ministeri Eino Uusitalo on kuollut


Onnettomuustutkinta paljastaa: Talvivaaran turvallisuus rempallaan - Kotimaa - Ilta-Sanomat\nTalvivaaran kaivosalue Sotkamossa 15. toukokuuta 2012. Talvivaaran kaivoksen kaivosinsinööri Arto Suokas kävelee primääriliuotuskasalla, johon on kiteytynyt nikkelisulfaattia.\nTurvallisuus- ja kemikaalivirasto Tukesin kirjaamien työturvallisuuspuutteiden valossa näyttää olleen vain ajan kysymys, milloin kaivoksella tapahtuu vakava rikkivetymyrkytys.\nMaaliskuussa Talvivaaran kaivoksella menehtyi yksi työntekijä rikkivetymyrkytykseen. Tukes aloitti onnettomuustutkinnan kuolemantapauksen johdosta.\nKävi ilmi, että jo kaksi vuotta sitten oli sattunut vakava rikkimyrkytys.\nTalvivaaran maaliskuisen kuolemantapauksen onnettomuustutkintaraportti on pysäyttävää luettavaa. Turvallisuus- ja kemikaalivirasto Tukesin kirjaamien työturvallisuuspuutteiden valossa näyttää olleen vain ajan kysymys, milloin vakava rikkivetymyrkytys tapahtuu.\nRaportin mukaan edellinen vakava tapaus sattui toukokuussa 2010. Silloin kahdesta myrkytyksen saaneesta toista jopa elvytettiin. - Vakituinen henkilökunta oli vuosien aikana tottunut usein toistuvaan hajuun, eikä siihen enää suhtauduttu kovin vakavasti, kertoo Tukesin ylitarkastaja Heikki Penttinenhttp://www.iltasanomat.fi/haku/?search-term=Heikki%20Penttinen.\nRikkivetyä käytetään Talvivaarassa metallien saostukseen. Tukesin mukaan tehtaalla oli huomattu erittäin korkeita rikkivetypitoisuuksia jo viikkoja ennen onnettomuutta.\nTalvivaaran jalostusprosessiin kuuluu rikkivedyn ylisyöttö, mutta liiallisena se johtaa ongelmiin. Tukesin mukaan syöttömääriä oli mahdoton arvioida, sillä osa laitteista oli rikki.\nYhtiö päätti alkaa uusia laitteistoa, mutta ei pysäyttänyt tuotantoa. Turvatoimena riskialueita eristettiin muovinauhoilla, mutta nauhat rikkoontuivat. Lisäksi yhtiö päätti parantaa pitoisuuksista tiedottamista.\n- Tieto korkeista rikkivetypitoisuuksista ei kuitenkaan tavoittanut kaikkia ulkoalueella liikkuvia. Kaikki eivät myöskään tienneet keltapunaisen nauhan käyttötarkoitusta, sanoo Penttinen.\nOnnettomuudessa kuollut mies oli tehnyt aamulla yhden näytteenottokierroksen työparinsa kanssa, mutta toiselle kierrokselle hän lähti poikkeuksellisesti yksin. Miehellä ei ollut mukanaan ohjeiden mukaisia turvalaitteita.\nOnnettomuustutkinnan mukaan kuolintapaus johtui monesta syystä. Aamulla erään putken venttiili oli jäänyt auki, minkä vuoksi lattiakaivoon oli valunut kalkkikivilietettä. Automaatti pumppasi lietteen varastosäiliöön, ja säiliössä olleen liuoksen ja kalkkikivilietteen reagointi johti lopulta rikkivetypurkaukseen. Purkauksen mahdollisti laitteiston suunnitteluvirhe.\nTukes sai tiedon onnettomuudesta kolmannelta osapuolelta. Talvivaaralta tieto tuli vasta iltapäivällä.\n- Tutkinnassa tuli ilmi, että Talvivaara jatkoi tuotantoaan, vaikka kohonneista rikkivetypäästöistä tiedettiin. Tuotantoa ei voi tehdä turvallisuudesta välittämättä, vaan silloin pitää viheltää peli poikki ja katsoa, mistä ongelmat johtuvat, sanoo Penttinen.\nToiminnassa useita epäkohtia\nTukesin mukaan Talvivaaran työturvallisuudessa oli monia epäkohtia. Tuotantolinja ei ollut turvallinen, eikä riskeihin ollut varauduttu tarpeeksi.\nTyöturvallisuuden laiminlyönti johtui muun muassa siitä, että kaivoksen tuotantoprosessin teknisten ongelmien ratkominen vei paljon aikaa.\nMyöskään työntekijöitä ei ole otettu tarpeeksi mukaan riskien analysointiin. Monet työntekijät kertoivat haastatteluissa, ettei vaaratilanteista ilmoittaminen esimiehille johtanut mihinkään.\nTalvivaaran kaivosyhtiö vakuuttaa, että tutkinnassa todetut turvallisuuspuutteet on korjattu. Esimerkiksi tappavan rikkivetyannoksen purkautuminen ei ole enää mahdollista.\nYhtiön kestävän kehityksen johtaja Eeva Ruokonen http://www.iltasanomat.fi/haku/?search-term=Eeva%20Ruokonentoteaa, että asioista on opittava ja nyt keskityttävä tulevaan.\n- Katsotaan eteenpäin, ettei tällaista tapahtuisi enää ikinä uudestaan, hän sanoo.\nTiia Haapakangas, Marjo Sormunen / STT


Martan blogi: lokakuuta 2009\nSukat kokoa 38-39, silmukoita 48\nLanka: Riihivillan sukkalanka, noin 100 g ja langanloppuja kahta väriä\nNämä sukat neuloin syntymäpäivälahjaksi työkaverilleni. Ja kerrankin olen ajoissa liikkeella - syntymäpäivä on vasta tammikuussa. Sukkien lanka on Riihivillan krapilla värjättyä suomenlampaanvillasta tehtyä sukkalankaa (langassa on mukana myös tekokuitua), jota oli mukava neuloa. Lanka oli pehmeää ja pörröistä ja näin ollen myös erityisen lämpimän oloista. Varren koristeraidat on virkattu ja sukansuu on kaksinkertainen (tämäntyylisiä sukkia olen tehnyt aikaisemminkin). Kantapään kanssa piti leikitellä sen verran, että neuloin vahvistetun kantapään tavanomaisesta vähän poiketen siten, että nostettujen silmukoiden paikka vaihtuu joka toisella oikean puolen kerroksella.\nRiihivillan lankaa saa paitsi nettikaupasta myös Helsingin Kauppatorilta.\nLähettänyt Tanja klo 9:46 ip. 2 kommenttia:\nLähettänyt Tanja klo 7:57 ip. Ei kommentteja:


Matkaopas Madridiin - Canon Oy\nGabriel ja Mike, matkaoppaasi Madridiin\nMadridilaiset Gabriel García ja Mike Madrid ovat muoti- ja elämäntyyliblogi Cup of Couplen perustajia. Kansainvälisen blogiyhteisön suosikkikaksikko on saavuttanut menestystä matkailun, lifestylen ja muodin alalla. He tuovat esiin persoonallisen näkökulmansa blogissaan julkaisemiensa taiteellisten valokuvien ja videoiden kautta.\nMadrid Gabrielin ja Miken silmin\nGabriel ja Mike ilmaisevat tunteitaan valokuvauksen kautta ja pyrkivät etsimään persoonallisia kuvauskohteita ja kuvakulmia. Gabriel ja Mike vievät lukijan mukanaan seitsemään bloginsa aiheita heijastelevaan paikkaan ja kertovat, millä tavalla he pyrkivät ottamaan niistä upeita kuvia. Annamme lisäksi käytännön vinkkejä parempien kuvien ottamiseen. Voit myös ladata PDF-oppaan, jonka kartan avulla löydät helposti kohteesta toiseen.\nEnsimmäinen kohteemme Palacio de Cibeles sijaitsee Plaza de Cibelesillä, Alcalá- ja Paseo de Recoletos -katujen risteyksessä. Vuosien varrella palatsista ja sen lähellä sijaitsevasta suihkulähteestä on tullut merkittävä Madridin maamerkki. Vuonna 2007 rakennus remontoitiin ja muutettiin Madridin kaupungintaloksi. Tärkeimmät arkkitehtuuriset piirteet ja yksityiskohdat, kuten pääaula, kuitenkin säilytettiin. Päiväsaikaan palatsin kattotasanteelta voi käydä ihailemassa uskomattomia näkymiä yli Madridin.\nMike kertoo: ”Mielestämme kauneus on yksityiskohdissa, ja Palacio de Cibeles suorastaan pursuaa niitä. Tämän kohteen pysäyttäviä ominaisuuksia ovat etenkin valtava sisääntuloaula, loisteliaat värilasi-ikkunat ja upea, lukuisissa eri värisävyissä näyttäytyvä katto. Muista katsoa myös ylöspäin tai menetät paljon!”\nTämä kohde tarjoaa erinomaisen tilaisuuden ottaa henkeäsalpaavia panoraamakuvia kaupungista. Kuvaa kameran HDR-tilalla, jotta laajan panoraamakuvan kaikki yksityiskohdat erottuvat. Kokeile myös kuvata zoomilla detaljeja palatsin upeasta arkkitehtuurista.\nSeuraava etappimme on Mercado de San Miguel, joka on yksi Madridin vanhimmista katetuista kauppapaikoista. Se on ollut paikallisten suosiossa aina 1900-luvun alkupuolelta asti. Vuonna 2009 San Miguel remontoitiin läpikotaisin ja muutettiin ruuanvalmistukseen ja tarjoiluun sopivaksi. Nykyisin sitä pidetäänkin kulinaarisen kulttuurin keskuksena, ja se on yksi harvoista yhä käytössä olevista rautarakenteisista kauppahalleista.\n”Rakastamme tarinoiden kertomista valokuvien kautta, ja tämä kauppapaikka tarjoaa tarinankerronnalle erinomaiset puitteet”, Gabriel toteaa. ”Seuraamme sivusta kaupankäyntiä kojuilla, kauppiaiden jutustelua ja asiakkaiden tulvaa, kun portit aukaistaan.”\nRuokakojut tarjoavat myös runsaasti silmänruokaa ja lukuisia kuvausmahdollisuuksia. Harkitse rauhassa, millaisen tarinan kerrot ja mitä yksityiskohtia kuvaat. Kokeile sitten erilaisia objektiiveja laajakulmaisista kiinteäpolttovälisiin malleihin, jotta saat mahdollisimman paljon erilaisia ja vaihtelevia kuvia.\nMarkkinahumusta siirrymme tunnustelemaan Espanjan vanhimman hotellin Petit Palace Posada del Peinen vilkasta tunnelmaa. Vuonna 1610 perustetun hotellin arkkitehtuuri on todella erikoislaatuinen. Hotelli koostuu kolmesta eri rakennuksesta, joista kukin edustaa eri aikakauden arkkitehtuuria.\nGabriel ja Mike kertovat: ”Hotelli sijaitsee Madridin ykköspaikalla lähellä Plaza Mayoria ja vain muutaman korttelin päässä Plaza Puerta de Solista. Alue suorastaan sykkii elämää. Istumme usein sivummalle kuvaamaan vilkkaita Espanjan katuja.”\nJos haluat painottaa kuvauskohteen mittakaavaa, korosta linjoja, kuvakulmia ja pakopisteitä laajakulmaobjektiivin avulla. Arkkitehtuurin kuvaajat hyödyntävät pakopisteitä halutessaan korostaa perspektiiviä ja mittakaavaa.\nJatkamme jalkaisin kohti yhtä Madridin vanhimmista liikkeistä. Vuonna 1886 perustettu Casa Yustas on kaupungin kuuluisin hattukauppa. Viehättävä kolmikerroksinen myymälä tarjoaa klassisia ja moderneja päähineitä sekä vintage- ja sotilaspäähineitä. Kellarikerroksessa sijaitsevat liikkeen työtilat, jossa henkilökunta suunnittelee ja valmistaa kaikki liikkeen käsintehdyt luomukset.\n”Muoti on meille yksi elämän tärkeimmistä asioista, ja siksi tätä liikettä on mahtava kuvata. Rakastamme kokeilla erilaisia päähineitä ja ottaa toisistamme diivamaisia poseerauskuvia”, Mike paljastaa.\nPaljon yksityiskohtia sisältäviä kohteita kuvattaessa on tärkeää, että terävyysalue on rajattu riittävän kapeaksi. Valovoima f/2,8 on riittävä tallentamaan käsintehdyn huopahatun kankaan ja silkkisen vuorikankaan tekstuurit sekä lieriä myötäilevät taidokkaat ompeleet.\nSeuraavaksi vierailemme kukkakaupassa. Tämä ei ole kuitenkaan mikä tahansa kukkakauppa vaan San Sebastianin kirkon entinen hautausmaa. Vuonna 1889 haudat vaihtuivat kukkaistutuksiin ja paikalle perustettiin yhä toiminnassa oleva kukkakauppa. Kaupan kukkien väriloisto on vuodenajasta riippumatta aina yhtä vaikuttava.\n”Pyrimme aina etsimään ja paljastamaan kätkettyjä helmiä ja ainutlaatuisia tarinoita. Siksi tämä kukkakauppa on suosikkikohteitamme”, Gabriel kertoo. ”Se on kuin unelias keidas, joka pursuaa värejä. Paikan juuret ulottuvat myös pitkälle”, Mike lisää.\nEnnen kuin ryhdyt kuvaamaan, mieti hetki, mihin haluat katsojan kiinnittävän huomiota ja millaisen tarinan haluat välittää. Punainen on hyvin hallitseva väri, joten tarkenna yhteen punaiseen ruusuun, jonka taustalla on vihreää kasvillisuutta. Näin punaisesta ruususta tulee kuvan tärkein elementti.\nGabriel ja Mike johdattavat meidät seuraavaksi Museo Nacional del Romanticismoon. Museokävijät saavat elävästi kokea, millaista elämä oli Madridissa romantiikan ajalla. Museo sijaitsee Calle de San Mateo -kadulla Chuecan kaupunginosassa olevassa uusklassisessa palatsissa. Maalausten ja huonekalujen lisäksi museosta löytyy upea puutarha, jossa vierailijat voivat nauttia juomia ja ihastella espanjalaista auringonlaskua.\nMike kertoo: ”Museo Nacional del Romanticismo on täynnä kauniisti entisöityjä huonekaluja, maalauksia ja veistoksia yhdeltä suosikkiaikakaudeltamme. Suuntaamme tänne usein viikonloppuisin ja uppoudumme paikan kauneuteen ja historiaan.”\nSisätiloissa kuvattaessa heikko valaistus saattaa vaikeuttaa terävien kuvien ottamista. Kokeile suurempaa ISO-herkkyyttä tai lyhyttä valotusaikaa. On aina parempi yrittää hyödyntää kaikki ympäristön valo kuin käyttää salamaa, sillä salama tekee kuvista persoonattomia ja latteita.\nViimeinen kohteemme on Estación de Chamberí, yksi kahdeksasta asemasta, jotka muodostivat Madridin alkuperäisen maanalaisen rautatieverkoston. Madridin metrolaitureiden pituutta lisättiin 1960-luvulla. Chamberín asemaa ei kuitenkaan voitu muokata säännösten mukaiseksi, koska se oli rakennettu mutkaan. Asema pysyi suljettuna yli 40 vuotta, kunnes vuonna 2008 se entisöintiin alkuperäiseen muotoonsa ja avattiin yleisölle. Nykyisin se toimii metromuseona, jossa vierailijat saavat kokea, millaista elämä oli aseman alkutaipaleella.\n”Asema on hyvin viehättävä ja se vie takaisin menneisyyteen”, Mike toteaa. ”Seiniä koristavat 1920-luvun mainokset, alkuperäiset lipunmyyntipisteet ovat yhä paikoillaan ja näytteillä on myös muitakin lähes vuosisadan vanhoja muistoesineitä. Paikka on upea inspiraation lähde ja erinomainen kuvauskohde.”\nVaikka asema toimiikin nykyisin museona, junat kulkevat yhä sen läpi. Tämä tarjoaa hienon tilaisuuden harjoitella valojen jättämien juovien kuvaamista. Aseta valotusaika pitkäksi ja kuvaa ohikiitävää junaa. Liike jättää junan valoista kiehtovia juovia.\nLöydät kaikki Gabrielin ja Miken esittelemät kohteet alla olevan PDF-oppaan kartasta. Muista pitää silmät avoinna myös siirtyessäsi kohteesta toiseen, sillä Madrid, kuten kaikki kaupungit, tarjoaa paljon yllättäviä kuvausmahdollisuuksia.\nLataa Madridin matkaopas (pdf)


Aurinkoinen ja helteinen juhannus – Kymenlaaksossa ei ole voimassa aattona metsäpalovaroitusta – Keskilaakso\nKymenlaaksossa ei ole juhannusaattona metsäpalovaroitusta. Ilmatieteen laitoksen ennusteiden mukaan metsäpalovaroitus astuu voimaan juhannuspäivänä uudelleen. Kuva: Tytti Latva\nAurinkoinen ja helteinen juhannus – Kymenlaaksossa ei ole voimassa aattona metsäpalovaroitusta\n19.6.2020 05:00 Keskilaakso 1 kommentti\nSuomen säähän vaikuttaa koko juhannuksen ajan korkeapaine ja sää on laajalti aurinkoinen ja poutainen. Juhannusaattona lämpötila kohoaa paikoin yli 25 asteeseen.\nIlmatieteen laitoksen torstaina 18.6. tekemän ennusteen mukaan juhannusaatto on suurimmassa osassa maata selkeä tai puolipilvinen ja enimmäkseen poutainen. Lämpötila kohoaa maan etelä- ja keskiosassa ylimmillään 24–29 asteeseen.\nKymenlaakson Pelastuslaitokselta kerrotaan, että saderintama on huuhdellut siinä määrin Kymenlaaksoa, että metsäpalovaroitus ei ole tällä hetkellä voimassa.\nIlmatieteen laitoksen ennusteiden mukaan metsäpalovaroitus astuu voimaan juhannuspäivänä uudelleen.\nJuhannuspäivä lauantai on enimmäkseen selkeä ja poutainen. Lämpötilat ovat maan länsiosassa 22–25 astetta, muualla maassa 15–22 astetta. Sunnuntaina korkeapaine on edelleen Suomen päällä, ja sää jatkuu aurinkoisena ja poutaisena. Lämpötilat ovat koko maassa 20–25 astetta. Hellettä voi esiintyä aina Länsi-Lappia myöten.\nIlmatieteen laitoksen tilastojen mukaan päivän ylin lämpötila on juhannuksena tyypillisesti suuressa osassa maata 20 asteen tietämillä, Pohjois-Lapissa lähempänä 15 astetta. Yön alin lämpötila on tavallisesti noin 10 astetta, Pohjois-Lapissa lähellä viittä astetta. Keskimäärin joka toinen tai joka kolmas juhannus on poutainen ja myös aurinkoinen.\nTilastojen mukaan helteitä osuu joko juhannusaattoon tai juhannuspäivään keskimäärin kerran neljässä, rannikolla kerran viidessä ja Lapissa kerran 10 vuodessa. Edellisen kerran hellettä oli juhannusaattona viime vuonna, kun taas helteistä juhannuspäivää on vietetty viimeksi vuonna 2016. Yli 30 asteen lämpötiloja on osunut juhannukseen vain harvoin. Yksi mittaushistorian lämpimimmistä juhannuksista koettiin vuonna 1999, jolloin lämpötila nousi sekä juhannusaattona että juhannuspäivänä yli 30 asteeseen. Helteinen juhannus päättyi rajuihin ukkosiin. Yli 30 asteen lämpötiloja on mitattu juhannuksena myös vuosina 1973 ja 1935.\nViime vuoden juhannusaaton säätä sävyttivät helteet ja ukkoset. Aaton korkein lämpötila, 28,7 astetta, mitattiin Kouvolassa Utin lentoasemalla. Aaton aikana kylmä rintama liikkui maan yli itään aiheuttaen voimakkaita sade- ja ukkoskuuroja.\nMaasalamoita havaittiin yli 10 000 kappaletta, ja esimerkiksi Joensuussa Linnunlahden havaintoasemalla satoi illalla kahden tunnin aikana 58 millimetriä. Juhannuspäiväksi sää viileni, mutta monin paikoin lämpötila nousi 20 asteen yläpuolelle tai sen tuntumaan.\n← Kesätori avattiin Sippolassa – Perunajonoon kannatti kiirehtiä\nElämyksiä luontomatkailusta, taiteesta ja luovasta tekemisestä kiinnostuneille →\nKommentteja aiheesta “Aurinkoinen ja helteinen juhannus – Kymenlaaksossa ei ole voimassa aattona metsäpalovaroitusta”\n23.6.2020 at 12:31\nTänään on oikea juhannusaatto, jota viettävät perinteitä vaalivat Norja, Eesti, Latvia sekä oma sukuni. Ei valemittumaarissa ole mitään juhlan tuntua. Tänään on myös Aaton nimipäivä ja huomenna Johanneksen. Nämä nimet kertovat, missä juhannuksen paikka on kesäkuussa. Juhlaviikolla vähentäisi viranomaistehtäviä ja menehtyneiden määrää. Ajatelkaa.\nKoronarajoitukset hellittävät. Kiinnostavat paikalliset kesätapahtumat?\nLupiini ihastuttaa ja vihastuttaa - Vieraslajien torjunta kuuluu maanomistajan vastuulle\nLupiini valtaa alaa muilta kasveilta, jonka vuoksi lukuisat niittyjen ja laitumien kasvit ja hyönteiset ovat harvinaistu...


Valtioneuvoston asetus maataloustukihakemuksen… 450/2019 - Säädökset alkuperäisinä - FINLEX ®\nOlet tässä: Finlex › Lainsäädäntö › Säädökset alkuperäisinä › 2019 › 450/2019\n1) valtioneuvoston asetus vuodelta 2019 maksettavasta Etelä-Suomen kansallisesta tuesta (105/2019);\n2) valtioneuvoston asetus vuodelta 2019 maksettavasta pohjoisesta tuesta (106/2019);\n4) valtioneuvoston asetus sokerijuurikkaan viljelijöille vuodelta 2019 maksettavasta kansallisesta tuesta (107/2019);\n6) valtioneuvoston asetus vuodelta 2019 maksettavista lypsylehmä-, nauta-, uuhi- ja kuttupalkkioista, teuraskaritsa- ja teuraskilipalkkiosta sekä peltokasvipalkkiosta (145/2019);\nJos koko tilan hallintaoikeus siirtyy 1 §:n 1–3 kohdassa mainitun asetuksen mukaisen ennakon hakemisen jälkeen, voidaan tukiennakkohakemus siirtää tilan uudelle haltijalle ennen ennakon maksua, jos tilan edellinen ja uusi haltija niin sopivat. Siirron edellytyksenä on, että tilalla harjoitetaan maataloutta tilan edellisen haltijan ennakkohakemuksessa ilmoittamassa laajuudessa vuonna 2019.\nJos koko tilan hallintaoikeus siirtyy 1 momentissa tarkoitetun tuen hakemisen jälkeen, kuitenkin viimeistään 31 päivänä elokuuta 2019, voidaan tuen hakijaksi muuttaa tilan uusi haltija.\nJos kasvihuone tulee hakijan hallintaan tai siirtyy pois hänen hallinnastaan 1 §:n 1 tai 2 kohdassa mainitun asetuksen mukaisen kasvihuonetuotannon tuen hakemisen jälkeen, tulee tuen hakijan ilmoittaa hallinnan siirrosta välittömästi. Kasvihuonetuotannon tuki maksetaan sille, jonka hallinnassa kasvihuone on 15 päivänä toukokuuta 2019.\nTilan uusi haltija voi edellisen haltijan kanssa tekemänsä sopimuksen nojalla hakea vuoden 2019 kansallista kotieläintukea edellisen haltijan hallinnassa ennen hallinnansiirtoa olleista tukikelpoisista eläimistä ja sika- ja siipikarjatalouden tuotannosta irrotettua tukea viitemäärän perusteella.\nJos koko tilan hallintaoikeus siirtyy ennakon maksamisen jälkeen mutta ennen lopullisen kotieläintuen maksamista, lopullista tukea voivat hakea joko tilan edellinen haltija tai uusi haltija taikka molemmat yhdessä. Kyseisen tilan tilatunnuksen osalta kyseessä katsotaan tällöin kuitenkin olevan vain yksi hakemus.\nJos useampia tiloja on yhdistetty, muodostuneen tilan haltija voi hakea lopullista kotieläintukea yhdistetyillä tiloilla kasvatetuista vuoden 2019 tuen piirissä olevista eläimistä sekä sika- ja siipikarjatalouden tuotannosta irrotettua tukea viitemäärän perusteella. Tilalta, jonka tilatunnus jää pois käytöstä, peritään mahdollisesti maksettu kotieläintuen ennakko takaisin valtiolle.\nJos kotieläintuen ennakkoa ei ole maksettu ennen koko tilan hallintaoikeuden siirtymistä, tilan edellinen ja uusi haltija voivat keskenään sopia, kummalle lopullinen kansallinen kotieläintuki maksetaan.\nJos koko tilan hallinta siirtyy, 1 momentissa tarkoitetun kotieläintuen myöntämisen edellytyksenä oleva vaatimus pellon hallinnasta täyttyy, jos kyseisen tilan edellisellä haltijalla on saman tilatunnuksen alaisuudessa ollut maa- ja puutarhatalouden kansallisista tuista annetun lain (1559/2001) 9 §:n 2 momentin 1 kohdassa tai 10 §:n 2 momentin 1 kohdassa tarkoitettu peltoala hallinnassaan.\nEuroopan parlamentin ja neuvoston asetuksen (EU) N:o 1306/2013 soveltamissäännöistä yhdennetyn hallinto- ja valvontajärjestelmän, maaseudun kehittämistoimenpiteiden ja täydentävien ehtojen osalta annetun komission täytäntöönpanoasetuksen (EU) N:o 809/2014 8 artiklassa tarkoitetussa koko tilan hallinnansiirrossa 1 §:n 5–11 kohdassa mainittujen asetusten mukaisten tukihakemusten siirron edellytyksenä on, että hallinnansiirto tapahtuu viimeistään 31 päivänä elokuuta 2019.\nTilan uusi haltija voi edellisen haltijan kanssa tekemänsä sopimuksen nojalla hakea vuoden 2019 luonnonhaittakorvauksesta annetun valtioneuvoston asetuksen mukaista luonnonhaittakorvauksen korotusta, luonnonmukaisen tuotannon korvauksesta annetun valtioneuvoston asetuksen mukaista luonnonmukaisen tuotannon korvausta, ympäristökorvauksesta annetun valtioneuvoston asetuksen alkuperäisrotueläinten kasvattamista koskevan sopimuksen perusteella maksettavaa ympäristökorvausta ja eläinten hyvinvointikorvauksesta annetun valtioneuvoston asetuksen mukaista eläinten hyvinvointikorvausta edellisen haltijan hallinnassa ennen hallinnansiirtoa olleiden tukikelpoisten eläinten perusteella.


Kuressaaren meripäivät, Viro\nVirolaiset tietävät, että Viron meren sydän lyö Saarenmaalla. Kuressaaren meripäivät, jotka järjestetään Kuressaaren rannassa, on Saarenmaan meripäivien päätöstapahtuma. Meripäivillä järjestetään useiden konserttien lisäksi myös käsityötori, urheilukilpailuja, työtupia ym.Kuressaaren uimaranta ja puisto ovat lapsille mieluisia leikkipaikkoja. Meripäivien ohjelmaan kuuluu Torin lahden lähellä järjestettävät käsityö- ja aarremarkkinat.\nVirolaiset tietävät, että Viron meren sydän lyö Saarenmaalla. Kuressaaren meripäivät, jotka järjestetään Kuressaaren rannassa, on Saarenmaan meripäivien päätöstapahtuma. Meripäivillä järjestetään useiden konserttien lisäksi myös käsityötori, urhei\nVIEW ALL 7 VIEW ALL 7 Ajankohdat ja hinnat Kuressaare, Kuressaare puhkeala ja rannaäär\n10 € Festivaalipassi:


Sijoitus Keskoon: Tasaista kassavirtaa arvostavan sijoittajan kohde | op.media\nTalouskasvu ja onnistuneet yritysjärjestelyt vahvistavat Keskoa\nVerkkokaupan kasvu, ruokakauppojen hintakilpailu ja taantuma ovat myllertäneet kaupan alaa. Miten Kesko on pärjännyt tässä kaikessa?\nVerkkokaupan kasvu ja päivittäistavarakaupan kiristynyt hintakilpailu ovat näkyneet selvästi suomalaisille kuluttajille. Vaatteita ja muita käyttötavaroita myyvät kivijalkakaupat ja tavaratalot ovat kärsineet, kun Zalandon ja Amazonin kaltaiset ulkomaiset verkkojätit ovat vieneet yhä isomman osuuden markkinoista.\nPoissa ovat Anttila ja Seppälä. Stockmann sulkee tavarataloja ja myy toimintojaan.\nRuokakaupan puolella Lidlin tulo Suomeen ja S-ryhmän aloittama halpuutuskampanja ovat kiristäneet hintakilpailua ja syöneet kaupan katteita usean vuoden ajan. Kaiken lisäksi Suomen talous ajautui finanssikriisin jälkeen monen vuoden taantumaan.\nMiten Kesko on selvinnyt viime vuosien myllerryksessä?\nKesko panostaa laatuun\nOP:n analyytikon Niclas Catanin mukaan Kesko on selvinnyt varsin hyvin sekä kaupan digitaalisesta murroksesta että kiristyneestä kilpailusta ruokakauppojen hyllyillä.\n– Vaikka rautakauppa ja autokauppa ovat hyvin syklisiä, ruokakauppa on suhteellisen stabiili. Toki Keskonkin kannattavuus heikkeni hetkellisesti taantuman takia, kun työttömyys kasvoi ja ihmisten kulutusmahdollisuudet huononivat, mutta yhtiön liiketoiminta on taantumankestävää, Catani sanoo.\nCatanin mukaan Kesko on valinnut päivittäistavarakaupassa strategiakseen panostaa laatuun, mikä tekee siitä taantuman aikaan kilpailijoitaan haavoittuvaisemman. Toisaalta ruoan hintojen lasku oli mahdollista raaka-aineiden halpenemisen vuoksi, mikä tarkoittaa sitä, etteivät katteet laskeneet samassa suhteessa kuin hinnat.\nJa nyt kun raaka-aineiden hinnat nousevat taas, se näkyy ajan myötä myös lopputuotteissa.\n– Kuluttajakin on taas valmiimpi maksamaan ruoasta enemmän. Kaupan kannalta on hyvä, että hinnat nousevat, Catani sanoo.\nOsake kallistunut paljon\nEntä miltä tilanne näyttää sijoittajan kannalta? Catanin mukaan Kesko on ollut varsin hyvä sijoituskohde.\nKeskon osake on kallistunut kolmessa vuodessa yli 40 prosenttia. Lisäksi yhtiö on ollut perinteisesti hyvä osingonmaksaja. Kesko on sopinut sijoittajalle, joka arvostaa tasaista kassavirtaa.\n– Osinkonäkymät ovat edelleen hyvät ja yhtiön kurssikin on kehittynyt hyvin jo monta vuotta, Catani sanoo.\nKesko on tehnyt paljon yritysjärjestelyitä. Ne ovat Catanin mukaan olleet onnistuneita siinä mielessä, että Kesko on pyrkinyt luopumaan niistä toiminnoista, joissa verkkokaupan uhka on suurin ja keskittynyt niihin, joissa uhka on pienin, kuten ruokakauppaan tai autokauppaan.\nCatani huomauttaa, että on aivan eri asia alkaa myydä vaatteita tai kirjoja verkossa kuin ruokaa, joka edellyttää logistiikkaa, kylmäketjua ja toimitusaikojen täsmällisyyttä aivan eri tavalla. Siinä missä vaatteista jo 10–15 prosenttia myydään verkossa, ruoasta Suomessa myydään verkon kautta vasta prosentin murto-osia.\nKesko ennustaa itse, että sekä sen jatkuvien toimintojen liikevaihto että vertailukelpoinen liikevoitto nousevat seuraavan vuoden aikana. Catanin mukaan arvio on uskottava.\nViimeaikaiset yritysostot kasvattavat automaattisesti Keskon liikevaihtoa ja aiempien yritysostojen integroinnin läpivienti lisää synergiaa, mikä puolestaan parantaa yhtiön kannattavuutta. Edellytykset hyvän tuloksen tekemiseen ovat paremmat.\nKaiken lisäksi Suomen talous kasvaa, työllisyys paranee ja kuluttajien luottamus on ennätyskorkealla. Korotkin ovat edelleen alhaalla. Suomalaisten mahdollisuudet kuluttaa ovat paremmat kuin vuosiin.\nTarkoittaako se hyvää joulusesonkia kaupan alalle? Ei välttämättä.\nCatani huomauttaa, että tänä vuonna oli ennätyslämmin kesä, joka näyttää jatkuvan ennätyslämpöisenä syksynä. Se ei ole kaupan kannalta hyvä asia, koska syysvaatteiden kaltaiset sesonkituotteet eivät käy kaupaksi normaalisti.\n– Ilman tätä kaupan näkymät olisivat loistavat, mutta nyt on tulossa poikkeukselliset suuret alennusmyynnit. Se tarkoittaa, että marginaalit ovat paineessa, mikä voi näkyä viimeisellä kvartaalilla, Catani sanoo.\nLisää analyysia OP sijoitustutkimuksen palvelussa. Osakesijoittamisen voit aloittaa op.fi:ssä, tutustu palveluumme.


Putkilahden lasten oma hoitaja, Annikki, jäi eläkkeelle\nSunnuntaina 21.2. vietettiin Putkilahden Osuuspankin kerhohuoneella yhtä aikaa sekä iloista että surullista juhlaa. Iloista siksi, että kuusitoista vuotta Putkilahdessa hyvin ja hellästi lapsia hoitanut perhepäivähoitaja Annikki Saarinen jäi viettämään ansaitsemiaan eläkepäiviä 1.3.1999 lähtien, ja surullista siksi, että nyt puuttuu Putkilahdesta oma tuttu ja turvallinen päivähoitopaikka.\nJuhlien kunniavieraina olivat tietenkin Annikki ja miehensä Oiva, joka on ollut hoitolapsille varmasti aivan yhtä tärkeä henkilö kuin Annikkikin. Juhlijoiden joukossa olivat tietenkin Annikin hoidossa viimeksi olleet Elina ja Sara perheineen sekä suuri joukko jo isoiksi kasvaneita entisiä hoitolapsia perheineen, työtovereita perhepäivähoidosta, sosiaalijohtaja Risto Toivainen sekä allekirjoittanut.\nAnne-Maria Perttulan alkutervehdyksen jälkeen seurasi monenlaista mukavaa ohjelmaa. Aluksi saimme kuulla pianomusiikkia Annariina Pulkkisen, Marja Mikkolan ja Johanna Perttulan esittämänä ja sen jälkeen pääsivät kaikki osallistumaan laululeikkiin, joka kertoi hauskasta tädistä nimeltä Annikki!\nSosiaalijohtaja Risto Toivainen toi puheessaan Korpilahden kunnan sosiaalilautakunnan tervehdyksen ja kiitoksen pitkäaikaiselle ja pidetylle työntekijälle. Lämpimillä sanoillaan hän kiitti Annikkia ja myöskin Oivaa siitä arvokkaasta työstä, jota he ovat Putkilahden ja sitä kautta myös koko Korpilahden päivähoidon hyväksi tehneet. Korpilahden kunnan lahjana Risto Toivainen luovutti Annikille ulkoilupuvun eläkepäivien ulkoiluretkiä varten.\nTyötovereiden puheenvuoro esitettiin laulun muodossa. Vanhaan sävelmään rustattuihin uusiin sanoihin oli sisällytetty monia mukavia ajatuksia Annikin työstä. Laululla haluttiin myös osaltaan kiittää Annikkia ja toivottaa onnellisia eläkepäiviä yhdessä Oivan kanssa. Leppoisia päiviä varmistamaan olivat työtoverit kutoneet torkkupeiton, jossa näkyy aivan jokaisen kädenjälki.\nVanhempien puolesta esitti tervehdyksen ja kiitoksen Päivi Mikkola, joka puheessaan kuvasi sitä kuinka tärkeää vanhemmille on saada lapsilleen hyvä ja turvallinen päivähoitopaikka mahdollisimman läheltä kotia. Putkilahden lapset ovat tuon paikan saaneet Annikin ja Oivan kodissa, ja vanhemmat ovat voineet keskittyä päivän mittaan omiin töihinsä varmoina siitä, että lapsilla on hyvä olla. Päivin kauniin puheen jälkeen Anne-Maria luovutti Annikille kyläläisten lahjana komeat veneilyliivit kesän kalareissuja varten.\nSokerina pohjalla oli vielä hauska ja mielenkiintoinen Veera ja Marja Mikkolan sekä Eini ja Johanna Perttulan esitys "Tapahtui eräänä päivänä". Tuossa kertomuksessa vilahtelivat hoitolapset ja vanhemmat vuosien varrelta. Saimme kuulla lasten ajatuksia ja kommentteja Annikista ja Oivasta, vanhemmille ja lapsille sattuneita kommelluksia, erityisesti lapsille mieliin painuneita muistonpätkiä sekä hoitolasten kiitokset Annikille ja Oivalle niistä eväistä, joita he ovat lapsille elämää varten antaneet.\nNoista juhlista on kohta viikko kulunut, ja arki koittanut. Putkilahdessa ei ole tällä hetkellä omaa perhepäivähoitajaa, vaikka kaikkien mielestä se tärkeää olisikin. Päivähoidon uusi toimintakausi alkaa 1.8.1999 ja keskitetty hakuaika päivähoitoon tulee olemaan huhtikuun puolessa välissä. Mikäli päivähoidontarve Putkilahdessa tulee kasvamaan olisi perhepäivähoidon ohjaajalle ensiarvoisen tärkeää saada siitä tietoa päivähoitohakemusten muodossa heti kun hoidontarve selviää perheille. Jotta mahdollisesti kasvavaan päivähoidon tarpeeseen voidaan vastata omalla kylällä, olisi löydettävä myös perhepäivähoitajan työstä kiinnostuneita ihmisiä. Jos siis joku olisi innostunut tekemään työtä perhepäivähoitajana Putkilahdessa, pyydän ottamaan yhteyttä sosiaalitoimistoon perhepäivähoidon ohjaajaan.\nLopuksi haluan vielä kerran toivottaa Annikille onnellisia eläkepäiviä ja lausua kiitokseni juhlan pääemännille, Riitta Hakaselle ja Anne-Maria Perttulalle, haikeudesta huolimatta mukavista ja onnistuneista juhlista.


Pohtiva - SDP:n alkoholipoliittinen kannanotto\nSDP:n alkoholipoliittinen kannanotto\nOtsikko: SDP:n alkoholipoliittinen kannanotto\nSDP:N ALKOHOLIPOLIITTNEN KANNANOTTO\nHyväksytty puoluetoimikunnassa 5.12.1974\nPäihteiden käyttö vaurioittaa yksilön terveyttä, synnyttää sosiaalisia ristiriitoja ja kärjistää yhteiskunnallisten epäkohtien yksilölle ja hänen perheelleen aiheuttamia vaikeuksia.\nPäihteiden käyttö turruttaa myös yhteiskunnallista tietoisuutta ja heikentää kamppailua parempien elinolosuhteiden puolesta.\nNäiden seikkojen vuoksi järjestäytynyt työväenliike on perustamisestaan lähtien taistellut päihteiden väärinkäyttöä vastaan. Suomessa käytetyistä päihteistä alkoholi aiheuttaa ylivertaisesti eniten haittoja. Alkoholinkulutuksen kasvuvauhti on kiihtynyt toisen maailmansodan jälkeen. Kieltolain kumoamisen jälkeen\nSuomessa kulutettiin henkeä kohti vuodessa noin litran verran puhdasta alkoholia, ja kahden litran raja rikottiin vasta 60-luvun alkupuolella. Kulutuksen kaksinkertaistumiseen meni siis kolme vuosikymmentä. Vuoden 1968 jälkeen kulutus kaksinkertaistui viidessä vuodessa.\nAlkoholin liikakäyttö ei ole irrallinen ilmiö. Kansainvälisesti tarkasteltuna ennennäkemättömän nopea teollistuminen ja muuttoliike on katkonut sosiaalisia siteitä ja lisännyt juurettomuutta. Työtahdin alituin kiristyminen on lisännyt väsymystä ja henkisiä paineita, samaan aikaan kun puutteelliset asunto-olot ja työttömyys ovat aiheuttaneet sosiaalista turvattomuutta. Vapaa-ajan tilojen puute sysää väestöä alkoholin käyttöön. Kaikki nämä seikat ovat omiaan lisäämää päihteiden käyttöä.\nYksityisen voitontavoittelun merkitys alkoholin valmistuksessa ja kaupassa on huomattavasti vahvistunut toisen maailmansodan jälkeen. Yksityisessä omistuksessa olevien panimoiden osuus alkoholin kokonaismyynnistä on kasvanut, ja panimoiden keskinäisen pailun säätely on lieventynyt. Pääasiassa yksityisyritteliäisyyteen perustuvan anniskelun osuus alkoholin konaismyynnistä on kasvanut. Alkoholin edustuskäyttö on lisääntynyt. Alkoholin mainonta ja markkinointi on yltynyt. Samanaikaisesti panimoteollisuuden ravintolaelinkeinon keskittyminen on vaikeuttanut niiden toiminnan säätelyä.\nAlkoholin kulutuksen kasvun perimmäiset syyt ovat yhteiskunnallisissa epäkohdissa. Samalla alkoholin liikakäyttö on omiaan kärjistämään yksilön ongelmia. Alkoholihaittoja voidaan lieventää taistelemalla kapitalismin yleisiä epäkohtia vastaan. Tämän lisäksi on käytettävä nimenomaisesti alkoholipoliittisia keinoja.\nSosialidemokraattinen puolue katsoo, että alkoholin kulutusta sekä terveydellisiä ja sosiaalisia alkoholihaittoja on säädeltävä ennen kaikkea valvomalla alkoholin saatavuutta. Yksityistä voitontavoittelua alkoholin tuotannossa ja kaupassa on supistettava. Samanaikaisesti on alkoholistien huoltoa ja kuntoutusta voimakkaasti kehitettävä.\nAlkoholihaittojen määrä riippuu suuressa määrin kulutuksen tasosta. Siksi alkoholinkulutuksen kasvun hillitseminen on tehokas keino ehkäistä alkoholihaittoja.\nAlkoholipolitiikan tulee perustua pikemminkin koko väestöä kuin yksilöä koskeviin rajoituksiin.\nAlkoholijuomien hinnat säätelevät kokonaiskulutuksen tasoa: Siksi alkoholijuomien hinnat eivät saa laskea suhteessa välttämättömyyshyödykkeiden hintatasoon, vaan alkoholin reaalihinnat on pidettävä vakaana. Kulutuksen ohjautuminen mietoihin alkoholijuomiin on sinänsä myönteistä. On kuitenkin varottava suosimasta mietoja juomia siinä määrin, että se lisää kokonaiskulutusta.\nEri alkoholijuomien hintasuhteet on määrättävä siten, että yhteiskunnan osuus kaikista alkoholituloista kasvaa ja yksityisten osuus pienenee.\nAlkoholin jakeluverkoston paisuminen on omiaan lisäämään alkoholin käyttöä. Alkoholin vähittäismyymälöitä ei tule lisätä kuin poikkeustapauksissa. On kokeiltava alkoholimyymälöiden aukioloajan lyhentämistä.\nKeskioluen anniskelu- ja vähittäismyyntilupia on vähennettävä siten, että lupaa ei enää myönnetä kaikille lain muodolliset ehdot täyttäville anojille, vaan kunkin paikkakunnan jakelupisteiden tarpeen perusteella. Valvonnan tehostamiseksi luvat on myönnettävä määräaikaisina. Keskioluen myynti- ja anniskeluaikoja on supistettava. Uusien anniskeluravintoloiden perustamista on vältettävä. Ravintolat tulee pääsääntöisesti sulkea kello 24. On harkittava keskioluen alkoholipitoisuuden alentamista. Tavallista alkoholipitoisemman juhlaoluen valmistuslupia ei enää tule myöntää.\nPerimmäisenä tavoitteena on kaiken alkoholin tuotannon ottaminen yhteiskunnan haltuun. Rahoitusvaikeuksien vuoksi tähän tavoitteeseen on edettävä asteittain.\nOn perustettava valtion panimo. Yksityiset panimot on alistettava Alkon alihankkijoiksi, jotka kaikki valmistavat samoja vakiomerkkejä. Long drinkien valmistusoikeuksia ei tule luovuttaa yksityisille yrittäjille.\nOluen markkinointi ja jakelu on annettava Alkon tehtäväksi.\nYhteiskunnan osuutta ravintolaelinkeinosta on vahvistettava. Yksityisen voitontavoittelun säätelemiseksi anniskelusopimuksia on tiukennettava.\nAlkoholiedustajien toiminta on estettävä lakisääteisesti.\nAlkoholijuomien yleisömainonta on kiellettävä.\nAlkoholiin käytettyjen edustusmenojen verovähennyskelpoisuutta on rajoitettava.\nOn pyrittävä kansainvälisiin sopimuksiin ulkomaanliikenteen verovapaan alkoholimyynnin rajoittamiseksi.\nValistus ja tiedotus\nKaupallisen mainonnan on kehitettävä alkoholinkäyttöä ja alkoholipolitiikan perusteita koskevaa tiedotusta joukkoviestimissä.\nPeruskoulussa ja muissa oppilaitoksissa on toteutettava yhtenäinen ja asteettain syvenevä opetusohjelma päihteistä ja päihdepolitiikasta.\nAikuiskasvatuksessa on korostettava perheen ja luottamuksellisten ihmissuhteiden merkitystä.\nAlkoholin liikakäytön valvonta ja huolto\nPoliisin ja sosiaali- ja terveysviranomaisten keskinäistä työnjakoa on selkeytettävä siten, että poliisin tehtävänä on alkoholinkäyttöön liittyvien järjestyshäriöiden valvonta ja sosiaali- ja terveysviranomaisten tehtävänä on järjestää alkoholistien hoito ja kuntoutus.\nPoliisin päihtyneiden säilössäpitotiloja on lisättävä tarvetta vastaavasti ja niiden tasoa on parannettava.\nAlkoholiongelmaisten huollon tulee pääsääntöisesti perustua vapaaehtoisuuteen. Pääpaino on asetettava avohuoltopalvelusten kehittämiseen. Erityistä huomiota on kiinnitettävä työelämän piirissä olevien alkoholiongelmaisten hoitoon. Työnantajan on vastattava hoidon kustannuksista. Hoito on järjestettävä työaikana, mikäli se on välttämätöntä hoidon toteuttamiseksi.\nVanhentuneisiin huoltoperiaatteisiin perustuva irtolaislaki on kumottava.\nKalliiden sairaalapaikkojen hukkakäytön välttämiseksi huoltopalvelukset on porrastettava siten, että tarjolla on riittävästi eritasoisia palveluksia. Erityyppisten palvelujen on nivellyttävä toisiinsa siten, että alkoholiongelmaisten kuntoutumista voidaan tukea pitkäjänteisesti. Tämä edellyttää ensisuojien, katkaisuhoidon, poliklinikoiden, puolimatkankotien, asuntoloiden ja suojatyöpaikkojen tasapainoista kehittämistä. Erityistä huomiota on kiinnitettävä siihen, että palvelukset jakautuvat tasapuolisesti eri alueiden kesken.\nNäiden tavoitteiden toteuttaminen edellyttää, että valtionapua myönnetään tasapuolisesti erityyppisiä kunnallisia palveluja varten Samalla kunnat on velvoitettavasiihen, että sosiaaliliuollon suunnittelussa otetaan huomioon alkoholiongelmaisten tarpeet.\nHuollon tehostaminen edellyttää myös sitä, että alan työntekijöiden palkkausta ja työolosuhteita kohennetaan.\nPäihteiden käyttö lamauttaa työväestön henkisiä voimavaroja ja poliittista taistelutahtoa. Päihteiden liiallisen käytön vastustaminen on siten sosialidemokraattisen joukkoliikkeen tehtävä sen kaikissa järjestöissä samoin kuin työpaikoilla.\nErityistä huomiota on kiinnitettävä Sosialidemokraattisen Raittiusliiton iskuvoiman lisäämiseen. Liiton tehtävänä on syventää sosialidemokraattisten joukkojen tietoisuutta päihdekysymyksistä.\nMahdollisimman monen sosialidemokraattisen perusjärjestön tulee liittyä sen jäseneksi. Lisäksi on kehitettävä liiton taloudellisia toimintaedellytyksiä.\nSosialidemokraattinen puolue kutsuu muita poliittisia ryhmiä yhteistyöhön edellä esitettyjen tavoitteiden toteuttamiseksi. Laaja-alaisen ja monipuolisen valmistelun turvaamiseksi on syytä asettaa parlamentaarinen alkoholikomitea.